IL-KURJA TINSISTI LI M'HUMIEX VAGI IŻDA MA TIPPROVDI L-EBDA SPJEGAZZJONI Messaġġi li l-Arċisqof Charles Scicluna għadda f'omeliji riċenti fil-Mosta u f'Ħad-Dingli, u li jidher li kienu qed jirreferu għall-proposta tal-Gvern li titneħħa l-liġi li permezz tagħha wieħed jista' jispiċċa l-ħabs jekk jinstab ħati bi tkasbir tar-reliġjon, ħallew lil ħafna jistaqsu x'kienu jfissru eżattament. Waqt omelija li għamel fil-Mosta, l-Arċisqof Scicluna qal li "Aħna l-Insara, nies twajbin, ma nħobbux il-vjolenza imma lanqas nieħdu pjaċir bil-provokazzjoni." Ftit wara rrefera għal dak li kien qal il-Papa Franġisku, li jekk wieħed joffendilu l-ommu jkun qed jistenna xi daqqa ta' ħarta. Żied jgħid li bl-istess mod il-Maltin m'għandhomx jibżgħu jwasslu messaġġ ċar, u li l-Parlament seta' jagħmel li jrid, u huwa wkoll jagħmlu hekk meta jasal il-waqt. Qal ukoll li "min ma fehmx, nawguralu li jifhem." Diskors simili ħafna ingħad mill-Arċisqof ġimgħa wara, waqt omelija f'Ħad-Dingli, fejn qal li jekk tiġi offiża l-Maddona l-Insara ma kinux se joqgħodu ċassi. Kien għalhekk li din il-gazzetta staqsiet lill-Kurja jekk l-Arċisqof jistax jispjega x'ried ifisser b'dawn il-messaġġi vagi. Għal liema azzjonijiet kien qed jirreferi li se jsiru meta jasal il-waqt? U għal liema reazzjonijiet kien qed jirreferi fl-omelija tiegħi ġo Ħad-Dingli? Madanakollu kelliem għall-Kurja naqas għal kollox milli jispjega x'ried ifisser l-Arċisqof b'dan id-diskors, u qalilna biss li jekk wieħed jaqra l-omelija u jifhem il-kuntest, il-messaġġ ma jkunx vag. Żied jgħid li "l-Arċisqof kien qed jirrifletti s-sentimenti tal-komunità Nisranija li temmen li, f'soċjetà demokratika, għandha d-dritt li ssemma' leħinha u li ma tiġix injorata mill-Membri Parlamentari; l-istess kif ma jiġux injorati lobby groups oħrajn li jeżistu f'pajjiżna." In ċ itazzjoni g ħ all-vjolenza? Ìaladarba l-Kurja qed tinsisti li l-messaġġ huwa ċar mingħajr ma toffri ebda spjegazzjoni oħra, wieħed ma jistax ma jistaqsix jekk il-messaġġi tal-Arċisqof humiex inċitazzjoni għall-vjolenza. Dan huwa proprju l-mod li bih ħafna nies fehmu din l-omelija; ċioè li minkejja li l-vjolenza mhix mixtieqa, madanakollu tista' tkun ġustifikata jekk wieħed iħoss li r-reliġjon tiegħu ġiet offiża. In-nuqqas min-naħa tal-Kurja li ma tikkjarifikax dan id-diskors jista' jwassal biex wieħed iqabbel din il-linja ta' ħsieb ma' dik imħaddna minn gruppi estremisti Iżlamiċi, li jemmnu li l-vjolenza hija ġustifikata meta użata biex tiddefendi r-reliġjon tagħhom. Huwa inkwetanti ferm li filwaqt li pajjiżna, bħal ħafna pajjiżi Ewropej oħra, huwa xxukkjat bil-mewġa ta' estremiżmu Iżlamiku li qed tinfirex b'rata mgħaġġla, il-kap tal-Knisja Kattolika f'Malta jagħmel dikjarazzjonijiet li jidhru li qed jinċitaw il-vjolenza. Fir-rigward tat-tweġiba tal-Kurja li "l-Arċisqof kien qed jirrifletti s-sentiment tal-komunità Nisranija", tajjeb wieħed jistaqsi jekk il-komunità Nisranija hix magħquda f'dan it-twemmin; ċioè li l-vjolenza hija ġustifikata meta r-reliġjon tiġi offiża. Rigward il-fatt li skont il-kelliem tal-Kurja, il-Knisja għandha dritt issemma' leħinha bħal lobby groups oħrajn f'pajjiżna, irid jingħad li l-ebda għaqda, grupp, jew istituzzjoni oħra f'pajjiżna ma tgawdi minn din il-protezzjoni fil-liġi, fejn kritika ħarxa fil-konfront tagħha, u li tista' tiġi meqjusa bħala tkasbir, tista' twassal lill-individwu biex jingħata sentenza ta' ħabs. Finalment tajjeb wieħed jirrimarka li pajjiżna mhux qed ikun minn tal-ewwel bit-tneħħija tal-liġi li tippenalizza l-vilifikazzjoni tar-reliġjon. F'pajjiżi demokratiċi liġi bħal din mhix meqjusa li tirrispetta l-libertà tal-espressjoni, u fil-fatt ġiet mibdula fil-maġġoranza tal-pajjiżi Ewropej favur liġijiet li jipproteġu lill-individwu li jħaddan dik ir-reliġjon. Dan huwa proprju dak li sar f'pajjiżna, hekk kif is-sena l-oħra ddaħħlu liġijiet li jipproteġu lill-persuni minn theddid jew insulti abbażi t-twemmin tagħhom, skont l-aħjar prattiċi Ewropej.